
E L Ő T E R J E S Z T É S

Sülysáp Város Önkormányzata Képviselő-testületének

2015. április 23-án tartandó munkaterv szerinti ülésére

21. napirendhez

Tárgy: Az 1945-ös tápiósülyi és tápiósápi áldozatok emlékművének megvalósítása
Tisztelt Képviselő-testület!
1945 tavaszán, amikor a Vörös Hadsereg már elfoglalta a Gyömrőt és a világháborús frontvonal már a Dunántúlon tartott, a túlélők a romok eltakarításán és az újjáépítés megindításán fáradoztak, a Gyömrői járásban eltűntek emberek. Elmentek önként vagy elvitték őket a járási rendőrség helyiségébe, ahonnan már nem tértek vissza a lakóhelyükre, a családjukhoz.
Az 1945-ös „gyömrői gyilkosságok” néven elhíresült eseménysorozatban számos, az akkori gyömrői járáshoz tartozó településről vittek el, majd kínoztak vagy öltek meg hivatalnokokat, lelkészeket, egyéb vezetőket a hivatalos államrend kialakulását megelőző időszakban önjelölt „igazságtevők”.

Tápiósülyből a község köztiszteletben álló főjegyzőjét, Moóri Istvánt, valamint Eper József irodatisztet, Tápiósápról az ottani megbecsült főjegyzőt, Pinnyey Lajost és irodatisztjét, Pálffy Károlyt. Mindannyiukat meggyilkolták. Mivel évek óta ápoljuk emléküket, már jó ideje tervezzük egy méltó emlékmű felállítását is, ami a konkrét áldozatok emlékének ápolása mellett emlékeztetne az esemény társadalmi viszonyaira, a közigazgatási tisztségviselők áldozatára is.
A képviselő-testület korábbi felhatalmazása alapján felkerestem Szórádi Zsigmond szobrászművészt, aki Sülysápon az 1956-os Fáklyánkat is alkotta, és terveket kértem tőle a méltó emlékhely kialakítására. Szórádi Úr a közelmúltban több vázlatot is készített, amit Horinka László polgármester úrral, Tarnavölgyi László igazgató úrral előzetesen áttekintettünk, és kiemeltünk egy típust közülük. Az előterjesztés mellékleteként megtekinthető.

A koncepcióról: a városháza épületének előkertjében két gyertya formájú emlékoszlopon a két főjegyző lángformával megalkotott arcképe nő ki a földön elterülő csillag alakú talapzatból, ami a földön fekvő emberek alakjára is emlékeztet.

A vázlathoz árajánlat is készült, a pontos végösszeg jelenleg nem ismert, de körülbelül 2 300 000 Ft-ba fog kerülni. Érdemes emellett a hivatal előkertje mellett húzódó egykori kerítés alapjának és a járdának a felbontását, átalakítását is egybekötni ezzel, hiszen akkor egy szép, alkalmas tér alakulhatna ki a szobrok környezetében.
Az emlékműhöz véleményem szerint számos pénzbeli felajánlást fogunk kapni, hiszen már most, előzetesen is volt olyan helyi lakos, aki jelezte ez irányú szándékát. Így a szükséges önkormányzati önerő is kevesebb lesz.

Javaslom, hogy az általános tartalék terhére különítsünk el 1 500 000 Ft-ot az 1945-ös áldozatok emlékműjének megépítésére. Az emlékmű felavatását a városnap keretében, augusztus 21-én javaslom.

…/2015. (IV.23.) ÖKT határozati javaslat

Sülysáp Város Önkormányzat Képviselő-testülete 

1./ úgy dönt, hogy megépítteti az 1945-ös áldozatok emlékművét,

2./ a szoborállítás és a térrendezés költségeit 1 500 000 Ft értékben a költségvetés általános tartalékának terhére biztosítja,

3./ a szobor elkészítésére Szórádi Zsigmond szobrászművészt kéri fel az általa elkészített „Gyertyák” terv alapján,

4./ felkéri és felhatalmazza a polgármestert a szükséges intézkedések megtételére.
Határidő: 1-2-3./ azonnal, 4./ 2015. augusztus 15.
Felelős: polgármester
Sülysáp, 2015. április 15.

Katus Norbert s.k.

alpolgármester

Láttam! Sülysáp, 2015. április 15. 
Kiss Imre s.k. irodavezető

